
Gallwch ychwanegu’ch targedau o’ch aseiniad diwethaf (Ond yn berthnasol os yr ydych wedi cwblhau aseiniad) 

	Parhau i ddatblygu dy ysgrifennu beirniadol.
	Rwyf wedi datblygu sgiliau ysgrifennu’n feirniadol.  

	Targed 2
	Manteisia ar bob cyfle i gyfrannu at ddatblygu elfennau o'r CDY yn ystod dy flwyddyn ANG ac i wneud cysylltiadau naturiol rhwng dy arfer a'r safonau proffesiynol.
	Byddaf yn sicrhau fy mod yn cyfeirio at y safonau proffesiynol o fewn yr ymchwil yma. 





Dylunio, cynnal a gwerthuso prosiect ymchwil yn feirniadol gan ganolbwyntio ar fodel yr athro trawsnewidiol wrth ddatblygu ymarfer sy’n cael effaith gadarnhaol ar y dysgwr:
Sut mae defnyddio adnoddau ‘Dangos Hiliaeth y Cerdyn Coch’ yn cyfoethogi dealltwraieth dysgwyr blwyddyn 4 o hiliaeth yng Nghymru?

Cyd-destun yr ymchwil
Pwrpas yr ymchwil yma yw dadansoddi dealltwriaeth dysgwyr o hiliaeth wrth ddefnyddio adnoddau ‘Dangos Hiliaeth y Cerdyn Coch’. Gwnaeth adroddiad terfynol ‘Gweithgor Cymunedau, Cyfraniad a Chynefin Pobl Ddu, Asiaidd ac Ethnig Lleiafrifol yn y Cwricwlwm Newydd’ (a chadeiriwyd gan Charlotte Williams, menyw o gefndir ethnig lleiafrifol) cael effaith tyngedfennol ar addysg wrth-hiliol. Mae’r adroddiad yma wedi dyrchafu amrywiaeth o fewn ysgolion trwy gyfeirio at hiliaeth systemig ac anghyfiawnderau o fewn addysg. Yn ogystal cyhoeddodd Llywodraeth Cymru deddf ‘Cymru wrth-hiliol erbyn 2030’ (Llywodraeth Cymru, 2023). Dengys hyn ymrwymiad Cymru i herio hiliaeth. Mae hyn wedi ysbrydoli’r ymchwil yma i gael mewnwelediad i effaith gwersi gwrth-hiliol ar ddysgwyr. Mae ‘Dangos Hiliaeth y Cerdyn Coch’ yn bartner i DARPL (Diversity and Anti-Racist Professional Learning) sydd yn cynnal sesiynau addysgol am amrywiaeth a gwrth-hiliaeth i ysgolion ac i addysgwyr. Felly mae ysgolion Cymru yn cael mynediad i’w adnoddau.

Mae ysgol A yn ysgol drefol yn Nhe Cymru, o fewn y sir yma mae 91% o bobl yn wyn (Census 2021a) sydd yn llai na chyfartaledd Cymru sef 93.8% (Census, 2021b). Mae 33 o blant o fewn y dosbarth a chynhaliwyd yr ymchwil, cefndir ethnigrwydd pob disgybl yw gwyn a’u cenedligrwydd yw Prydeinig. Mae nifer isel iawn o ddysgwyr o gefndir ethnig lleiafrifol o fewn yr ysgol. Felly mae’n bwysig bod dysgwyr o gefndiroedd gwyn yn cael yr addysg am wrth-hiliaeth cyn iddynt gael ei amlygu i stereoteipiau a chamsyniadau o bobl o gefndiroedd lleiafrifol. 

Mae’r ymchwil yma’n gysylltiedig gyda’r PDP yn y modd mae’n caniatáu’r ymchwilydd i werthuso effaith a newid arfer gyda’r defnydd o adnoddau ‘Dangos Hiliaeth y Cerdyn Coch’. Yn ogystal â hyn mae’r ymchwilydd yn datblygu sgiliau newydd o gynnal ymchwil ac wrth wneud hyn mae datblygiad proffesiynol parhaus. 


Adolygiad llenyddiaeth
Bydd y llenyddiaeth isod yn trafod addysg gwrth-hiliaeth o fewn ysgolion ac yn ystyried y broblem o hiliaeth o fewn ysgolion. Mae hyn yn rhoi dilysrwydd a phwrpas i’r ymchwiliad, dengys yr angen am fwy o ddealltwriaeth o wrth-hiliaeth o fewn ysgolion Cymru.

Cyd-destun ‘Dangos Hiliaeth y Cerdyn Coch’
Penderfynnod Shaka Hislop (chwaraewr pêl-droed) sefydlu’r elusen ‘Dangos Hiliaeth y Cerdyn Coch’  fel erfyn addysg er mwyn herio’r hiliaeth o fewn ein cymdeithas (Dangos Hiliaeth y Cerdyn Coch, 2020). Sylweddolodd dylanwad Hislop fel chwaraewr i wneud gwahaniaeth (ibis). Mae’r ymchwil yma yn bwysig o fewn cyd-destun Cymru oherwydd deddf Cymru wrth-hiliol erbyn 2030 (Llywodraeth Cymru, 2023).

Stereoteipiau, camsyniadau a hiliaeth

(Atodiad A, Dangos Hiliaeth y Cerdyn Coch, 2020)

Gwnaeth ymchwil ‘Dangos Hiliaeth y Cerdyn Coch’ (2020) ymchwilio dros 1,000 addysgwyr yn ogystal â 428 o ddysgwyr o 7 ysgol. Dengys yr atodiad uchod stereoteipiau a chamsyniadau o fewn ysgolion Cymru. Dywedodd 68% o’r 1058 ymatebwyr (addysgwyr) bod eu disgyblion wedi mynegi stereoteip neu gamsyniad am un o’r grwpiau o fewn y siart. Dengys hyn bod diffyg addysgeg yn y maes o hiliaeth, stereoteipiau a chamsyniadau yn enwedig yn y maes lliw croen. Mae’r stereoteipiau a chamsyniadau yn deillio o lawer o lefydd megis cyfryngau cymdeithasol (Tynes et al, 2008), gemau fideo (Daniels a LaLone, 2012), teulu neu ffrindiau (Hughes et al, 2006) ac ysgol oherwydd hiliaeth sefydliadol (Llywodraeth Cymru, 2021a).

Mae RAW (Race Alliance Wales, 2021), Comisiynydd Plant Cymru (2023) a EYST (2018) wedi archwilio hiliaeth o fewn ysgolion uwchradd. Trafoda ymchwil EYST (2018) y ‘norm’ o brofiadau hiliaeth i blant o gefndiroedd ethnig lleiafrif, a diffyg ymateb gan athrawon. Gwnaeth ymchwil RAW (2021) uwcholeuo hiliaeth o gamau gwahanol o fewn system addysgeg, a sut mae hyn yn gadael trawma tyngedfennol ar ddysgwr. Yn 2022 cynhaliodd Comisiynydd Plant Cymru ymgynghoriad cenedlaethol ar blant a phobl ifanc. Darganfyddwn fod 57.2% o blant BAME o oedran 7-11 oed yn fwy tebygol o bryderu am fwlio. Cafodd 30.1% o’r ymatebwyr profiad o fwlio, ac o’r canran yma roedd 80.5% ohonynt yn blant BAME o’r oedran 7-11. 

Heriau dysgu am gwrth-hiliaeth

(Atodiad B, Dangos Hiliaeth y Cerdyn Coch, 2020)

Er bod problem o stereoteipio, camsyniadau a hiliaeth o fewn ysgol dengys atodiad B yr heriau o addysgu gwrth-hiliaeth o fewn eu hysgolion. Yn bennaf dywed 62% bod diffyg amser i gynnal gwersi gwrth-hiliaeth. Dywed 51% bod diffyg hyder ganddynt yn dysgu gwrth-hiliaeth a dywed 36% bod diffyg dealltwriaeth yn y maes yma. Gwnaeth 33% sôn taw’r cwricwlwm sy’n her i ddysgu gwrth-hiliaeth. Er hyn Cymru yw’r wlad gyntaf yn y Deyrnas Unedig i roi hanes pobl dduon ac Asiant o fewn ei chwricwlwm (Llywodraeth Cymru, 2021). O fewn y cwricwlwm newydd mae hanes Cymru a’i amrywiaeth yn orfodol o fewn y dyniaethau (ibis). Fodd bynnag, lansiwyd DARPL fel rhan o gynllun gwrth-hiliaeth y llywodraeth (Llywodraeth Cymru, 2023b). Mae DARPL yn ymrwymedig i ddysgu addysgwyr ar draws Cymru am sut mae modd dysgu gwrth-hiliaeth. Mae 'Dangos Hiliaeth y Cerdyn Coch’ yn un o bartneriaid DARPL (ibis).

Mae yna’r her ychwanegol o siarad â phobl gwyn am hiliaeth sef ‘breuder gwyn’ term creuwyd gan DiAngelo (2022), sef yr anghysur mae pobl gwyn yn teimlo wrth drafod hil, hiliaeth neu eu braint o fod yn wyn. Mae hyn yn achosi pryder o fewn addysgeg o wrth-hiliaeth gan fod diffyg addysgwyr o gefndir ethnig lleiafrifol. Dengys atodiad C mae 91% o addysgwyr Cymru o gefndir gwyn. Mae hyn yn achosi pryder wrth ystyried y ‘breuder gwyn’. 

(Atodiad C, EWC, 2020)

Yn 2020 penododd Kirsty Williams yr athro Charlotte Williams OBE i gadeirio’r ‘Gweithgor Cymunedau, Cyfraniadau a Chynefin Pobl Dduon, Asiaidd a Lleiafrifoedd Ethnig yn y Cwricwlwm Newydd’ (Llywodraeth Cymru, 2021). O ganlyniad i hyn cafodd adroddiad terfynol ei ysgrifennu, cadeiriwyd gan yr Athro Professor Charlotte Williams OBE (2021a). Ysgrifennir 51 argymell ar gyfer y Llywodraeth ac ar gyfer addysgwyr (Llywodraeth Cymru, 2021b). Mae argymell 15 yn amlinelli’r angen i recriwtio mwy o athrawon o gefndiroedd ethnig lleiafrifol. Felly mae’r llywodraeth yn ceisio newid hyn wrth sefydlu cynllun cymhelliant addysg gychwynnol i athrawon o gymunedau ethnig lleiafrifol 2023 i 2024 (Llywodraeth Cymru, 2023a). Mae camau gweithredu o fewn y cynllun wedi arwain at Gymru fwy amrywiol ac yn helpu creu Cymru wrth-hiliol erbyn 2030. Craidd yr adroddiad yw’r angen am gydraddoldeb i bob plentyn yng Nghymru cael yr un cyfleoedd i lwyddo, dilynir hyn egwyddor Llywodraeth Cymru am gyfiawnder cymdeithasol (Llywodraeth Cymru, 2022).

Amrywiaeth
Mae Llywodraeth Cymru yn ymrwymedig i gael Cymru amrywiol wrth sefydlu’r ddeddf am Gymru wrth-hiliol erbyn 2030 (Llywodraeth Cymru, 2022). Mae meithrin egwyddorion gwrth-hiliol yn hynod o bwysig o fewn ysgolion er mwyn creu amgylchedd amrywiol. Mae Syed (2019) wedi archwilio pwysigrwydd amrywiaeth o fewn gweithle i gael amrywiaeth o syniadau, profiadau a safbwyntiau. Arweinir hyn at berfformiad mwy holistig ac o ganlyniad mwy llwyddiannus. Ystyrir hyn fel cryfder i gymdeithas ac mae’n annog pobl i gofleidio amrywiaeth. 


I grynhoi, dengys y llenyddiaeth bod yna problem hiliaeth dal i fodoli yng Nghymru. Mae hyn wedi arwain y llywodraeth i geisio atal hyn gyda’r ddeddf Cymru wrth-hiliol erbyn 2030. Dangosir ymrwymiad y llywodraeth i wella addysg ynglŷn â gwrth-hiliaeth.


Astudiaeth achos
Defnyddir y dull o astudiaeth achos archwiliadol yn yr ymchwiliad yma gan nad oes canlyniad a bennwyd ymlaen llaw. Yr achos o fewn yr astudiaeth yma yw’r addysg o wrth-hiliaeth o fewn ysgolion Cymru. O fewn astudiaeth achos archwiliadol ceisir ateb cwestiynau ‘sut’, ‘pam’, ‘beth’ a ‘phwy’ (Yin, 1994). Yn ôl Thomas (2021) mae angen gwrthrych a phwnc i gael astudiaeth achos llwyddiannus. Gwrthrych yr astudiaeth achos yma ydy disgyblion blwyddyn 4 o ysgol A a’r pwnc ydy dealltwriaeth o wrth-hiliaeth. 

Mae astudiaeth achos yn seiliedig ar ymchwil sydd yn cynnwys amrywiaeth o ddulliau a arweinir gan dystiolaeth (Simons, 2009). Prif bwrpas yr archwiliad yw creu dealltwriaeth fanwl o bwnc (ibis), o fewn yr ymchwiliad yma, addysg am wrth-hiliaeth yw’r pwnc. Mae hyn yn bosibl wrth i’r ymchwilydd defnyddio sampl fach sydd yn dilyn diffiniad Tight (2010) o astudiaeth achos. O ran sampl cynrychioliadol, mae hyn yn anodd o fewn y dosbarth gan fod y dosbarth cyfan o gefndiroedd ethnig gwyn a chenedligrwydd Prydeinig. Golygir nid oes safbwyntiau o amrywiaeth o ran ethnigrwydd. Fodd bynnag, bydd y sampl yn gynrychioliadol o’r ysgol, er mwyn gwneud hyn bydd ymchwilydd yn sicrhau mae nifer teg o fechgyn a merched. Yn ogystal â hyn mae anableddau o fewn y dosbarth sydd yn caniatáu safbwynt gwahanol. Wrth ddefnyddio astudiaeth achos caniateir dealltwriaeth gyflawn o broses, rhaglen digwyddiad neu weithgaredd (Wholey et al, 1994 t.163). O fewn y cyd-destun yma caniateir dealltwriaeth o weithgareddau a sesiynau ‘Dangos Hiliaeth y Cerdyn Coch’. Felly mae’r astudiaeth yma’n profi theori ‘Dangos Hiliaeth y Cerdyn Coch’, hynny yw profi bod ei adnoddau yn fuddiol i atal hiliaeth.

Cynhyrchir astudiaeth achos cyd-destun ‘bywyd go iawn’ (Simons, 2009., Yin, 1994 a  Robson, 1993). Bydd y strategaeth yma yn galluogi ymchwiliad empirig i ffenomen gyfoes benodol (Robson, 1993., Yin, 1994). Dengys y llenyddiaeth uchod (yn benodol Dangos Hiliaeth y Cerdyn Coch, 2020) y dilysrwydd o hiliaeth a'r realiti o ddiffyg addysg o fewn hiliaeth. Mae Gall, Gall a Borg (2005) yn dadlau mae astudiaeth achos yn astudiaeth fanwl o ffenomen yn ei chyd-destun naturiol, wrth ffocysu ar safbwynt y cyfranogwyr. Mae’r diffiniad yma’n ddefnyddiol gan taw atebion a syniadau'r cyfranogwyr sy’n cael ei ddadansoddi o fewn yr ymchwiliad. Hefyd gan fod llywodraeth Cymru yn awyddus i atal hiliaeth o fewn Cymru (Llywodraeth Cymru, 2022), mae archwilio hiliaeth yn ddilys i ddadansoddi cynnydd Cymru o ran rhannu neges gwrth-hiliaeth.

Yn ogystal mae’n astudiaeth o “achlysur ar waith” (Adelman er al., 1980). Fel addysgwr mae hyn yn fuddiol wrth ystyried datblygiad proffesiynol parhaus addysgwr. Wrth wneud prosiect i’r safon yma bydd addysgwr yn gwerthuso effaith newid mewn arfer, mae hyn yn sgil arwyddocaol o fewn addysgeg addysgwr. Felly, mae’r defnydd o astudiaeth archwiliadol achos yn fuddiol i addysgwr er mwyn cynyddu sgiliau proffesiynol yr addysgwr a’n gysylltiedig gyda safonau proffesiynol dysgu.


Ystyriaethau moesegol
O ran sefyllfaoldeb yr ymchwilydd mae angen trafod am duedd o fod yn athrawes a’r effaith bydd hyn yn cael ar y dysgwr. Er mwyn goresgyn hyn, bydd yr ymchwilydd yn cysuro dysgwyr ni fydd yr ymchwiliad yn arwain at unrhyw gosb neu gynnydd academaidd. Hefyd, cydnabyddir gogwydd anymwybodol yr ymchwilydd a gellir effeithio ar yr ymchwiliad (Shepherd, 2022). Gall cefndir treftadaeth gymysg yr ymchwilydd a’i profiad o hiliaeth effeithio ar ei ymchwiliad oherwydd gall rhai safbwyntiau bod yn rhwystredig i glywed. Fodd bynnag bydd yr ymchwilydd yn defnyddio strategaethau Pannucci a Wilkins (2010). Mae mwyafrif o awduron y llenyddiaeth am hiliaeth o gefndir gwyn, Prydeinig. Er hyn, mae gwaith Charlotte Williams yn hynod o fuddiol i addysg am hiliaeth oherwydd ei chefndir ethnigrwydd. Mae llenyddiaeth o bobl o liw yn galluogi lens mwy dilys o hiliaeth.

Yn ogystal, mae cyfrinachedd ac anhysbysrwydd yn bwysig iawn o fewn yr ymchwiliad yma yn enwedig wrth weithio gyda phlant. Bydd yr ymchwilydd yn parchu hyn wrth ddilyn canllawiau'r brifysgol UWTSD (2022), a chanllawiau BERA (2018). Yn ogystal â hynny, dilynir deddf diogelu data GDPR wrth ddefnyddio ‘two step authenticator’ i gadw’r data yn ddiogel. Yr unig berson a chaiff mynediad i’r data craidd yw’r ymchwilydd a’r mentor. Ar ôl dadansoddi’r data caiff y data craidd eu dinistrio. I amddiffyn cyfrinachedd y cyfranogwyr ni fydd yr ycmwhilydd yn datgelu’r wybodaeth am y cyfranogwyr mewn unrhyw ffordd a all adnabod yr unigolyn neu adael iddynt hwy gael eu holrhain. O ran anhysbysrwydd ni all yr ymchwilydd, nag unrhyw berson arall, adnabod cyfranogwyr o’r wybodaeth a ddarperir o fewn yr ymchwil yma.

Bydd cydsyniad yn cael ei rhoi gan rieni neu warchodwyr y cyfranogwyr, gan fod y cyfranogwyr o dan 18 ni allant roi caniatâd, yn dilyn canllawiau BERA (2018). Roedd gan y dysgwyr yr hawl i dynnu nôl trwy gydol yr ymchwiliad ac nid roedd rhaid iddynt gyflawni'r holiadur. Roedd yr ymchwilydd yn glir am yr ymchwiliad ac wedi sicrhau bod dysgwyr yn ymwybodol ni fyddant yn cael eu cosbi mewn unrhyw ffordd oherwydd eu hatebion. Er mwyn cadw’r data yn anhysbys bydd yr ymchwilydd yn cyfeirio at yr ysgol fel ‘ysgol A’, ac yn cyfeirio at gyfranogwyr fel ‘disgybl A’, ‘disgybl B’ ac yn y blaen. Cafodd taflen wybodaeth ei rhannu gyda rhieni neu warchodwyr y cyfranogwyr am yr ymchwiliad, ei phwrpas, rôl y plant a rôl yr ymchwilydd. Er mwyn sicrhau tegwch o fewn y canlyniadau defnyddir sampl ar hap wedi’i haenu. Mae hy yn sicrhau amrywiaeth o fewn y canlyniadau a’r data.


Dulliau ymchwil
Trafoda’r rhan yma y dulliau ymchwil a defnyddiwyd; bydd llenyddiaeth yn cefnogi’r dulliau yma er mwyn arddangos eu buddion o ddefnyddio o fewn astudiaeth achos.

Holiaduron
Defnyddiwyd holiaduron o fewn yr ymchwiliad cyn cynnal y sesiynau am wrth-hiliaeth ac ar ôl er mwyn dadansoddi dealltwriaeth dysgwyr cyn ac ar ôl y sesiynau. Dengys atodiad 2 yr holiadur cyn y sesiynau, a dengys atodiad 3 yr holiadur ar ôl y sesiynau. Mae’r holiaduron bron yn unfath heblaw am gwestiwn ychwanegol ar yr ail holiadur sy’n gofyn “sut gallwch chi atal hiliaeth”. Pwrpas ychwanegu hyn oedd i weld sut gwnaeth y sesiynau effeithio eu creadigrwydd o ran sut i atal hiliaeth. Darparir hyn data clir am ddealltwriaeth y dysgwyr er mwyn dadansoddi eu cynnydd/lefel o ddealltwriaeth. Crëwyd yr holiadur efo cwestiynau meintiol yn ogystal ag ansoddol. Yn dilyn gwaith Youngman (1982), mae 7 math o gwestiynu, defnyddir yr holiadur cwestiynau agored, cwestiynau caeedig a rhestr (cwestiynau amlddewis). Roedd hyn yn bwysig wrth ragdybio dealltwriaeth isel y dysgwyr o wrth-hiliaeth a hiliaeth. Gan fod y dysgwyr ym mlwyddyn 4 gwnaeth hyn caniatáu’r defnydd o gwestiynau agored, gan fod y mwyafrif ohonynt yn medru mynegi safbwyntiau ei hun.

Cydnabyddid bod rhaid ystyried cyfyngiadau holiaduron o fewn ymchwil. Yn benodol, dyfnder gwybodaeth, potensial am ateb bias a’r anhawster o ddeall cwestiynau. I gymharu â dulliau eraill megis cyfweliadau neu arsylwadau, nid yw holiaduron yn caniatáu dyfnder o wybodaeth (Oppenheim, 2000). Mae cwestiynau caeedig yn cyfyngu cyfranogwyr i fanylu eu hatebion, sydd yn mentro dealltwriaeth arwynebol o ffenomena cymhleth (ibis). Nid yw holiaduron yn caniatáu cyfranogwyr i ofyn cwestiynau am unrhyw amwysedd (Dillman et al, 2014), gall hyn arwain at gamddehongliad o gwestiynau sydd yn cyfaddawdu’r data a gasglwyd. Hefyd, sonia Creswell a Creswell (2017), gall ffenomena fod yn rhy heriol i gyfranogwr. Fodd bynnag, pwrpas yr ymchwil yma yw mesur gwybodaeth flaenorol am hiliaeth. Felly os nad yw cyfranogwyr yn deall y ffenomena o hiliaeth, dengys hyn fod yna diffyg addysg o fewn y maes sydd yn profi theori ‘Dangos Hiliaeth y Cerdyn Coch’.

Gwnaeth Bell a Walters (2014) amlygu’r anawsterau o eiriad cwestiynau megis cwestiynau yn ymwneud â materion sensitif a chwestiynau sarhaus. Yn amlwg, mae’r pwnc yn un sensitif ac felly ystyrir y cwestiynau yn ofalus cyn cyhoeddi. Fodd bynnag wrth ystyried cyd-destun y dosbarth (pawb o gefndir gwyn Prydeinig), mae’n debygol ni fydd y cwestiynau yn peri sensitifrwydd neu emosiynau negyddol. Yn ogystal gall y cwestiynau am hiliaeth arwain at atebion hiliaeth felly rhaid cwestiynu mewn ffordd sy’n osgoi unrhyw iaith sarhaus. 

Sonia Podsakoff et al (2003) mae holiaduron yn fwy tueddol o gael atebion ystrydebol. Mae hyn yn cwestiynu dibynadwyedd holiaduron ac atebion y dysgwyr. Fodd bynnag mae holiadur yn caniatáu preifatrwydd y cyfranogwyr, dim ond yr ymchwilydd sydd yn gweld yr arsylwadau. Mae hyn yn galluogi’r cyfranogwyr i ateb heb ofni sylwadau eraill (Tourangeau, Rips, & Rasinski, 2000) sydd yn wahanol i ddull o arsylwad neu grŵp ffocws. Felly caniateir dilysrwydd atebion y cyfranogwyr.

O ran casglu data mae holiaduron yn sefydlu cysondeb a dilysrwydd yn ôl Babbie (2016), gan fod set safonol o gwestiynau. Mae safoni yn lleihau rhagfarnau posibl a all godi o’r cyfwelydd ac yn gwella dibynadwyedd y data a gasglwyd. I ategu at hyn mae ymchwil Dillman, Smyth, a Christian (2014), yn amlinelli effeithlonrwydd casglu data ar sail holiadur. Maent yn caniatáu data electronig sydd yn lleihau cyfyngiadau ariannol ac amgylcheddol (ibis). Gellir dadlau hefyd hyblygrwydd holiaduron ar gyfer astudiaethau archwilio, er mwyn gwneud casgliadau ehangach am nodweddion a thueddiadau (Fowler, 2013). Felly defnyddir holiadur oherwydd eu cryfderau ac oherwydd sensitifrwydd y pwnc yma.

Samplu 
O ran samplu, gwnaeth pob dysgwr ateb yr holiadur ond bu’r ymchwilydd ond yn defnyddio atebion cyfranogwyr o fewn ei sampl o 10 disgybl. Mae’r 10 disgybl (a rhoddir ffurflen caniatâd) yn cynnwys nifer teg o fechgyn a merched ac yn amrywiol gan gynnwys cyfranogwyr gydag anableddau a disgyblion o alluoedd gwahanol. Mae’r samplu yma yn dilyn sampl ar hap wedi’i haenu wrth rannu’r disgyblion i is-grwpiau o alluoedd, anableddau, a rhywedd. Gwnaeth hyn galluogi sampl cynrychioladwy o’r dosbarth (Babbie, 2016). Yn ogystal mae’r dull o gasglu'r data, yn galluogi’r defnydd o dechnegau dadansoddi thematig i ragfynegi a chyfrodeddu'r canlyniadau, gan gynnig gwybodaeth sensitif am y bobl neu'r grŵp darged (Krejcie a Morgan, 1970).

Arsylwadau 
Defnyddir arsylwi anstrwythuredig yn ystod gwersi am wrth-hiliaeth. Felly bydd yr ymchwilydd yn arsylwr cyfranogol gan arwain y sesiwn a gofyn y cyfranogwyr am ei syniadau ar y testun. Gellir cymryd nodiadau o gwestiynau, syniadau ac ymrwymiad y dysgwyr i’r testun.Yn ôl Fontana a Frey (2000) mae’r dull yma yn fuddiol wrth feithrin cydberthynas bersonol gyda’r ymatebwyr. Gall yr ymchwilydd cymryd rhan yn y trafodaethau sy’n caniatáu i gyfranogwyr rhannu eu barnau, profiadau a syniadau’n fwy agored (Tindall, 2009). O fewn y pwnc yma mae hyn yn bwysig oherwydd ei sensitifrwydd ac ofn y cyfranogwyr o ddweud y peth anghywir. Yn ogystal mae’r dull yma’n galluogi’r ymchwilydd i gasglu’r data yn uniongyrchol o drafodaethau (Marshall a Rossman, 2014Fodd bynnag, gellir dadlau bod arsylwadau yn annibynadwy ar sail dylanwad yr ymchwilydd. Gall yr ymchwilydd arwain trafodaethau ac ymatebion y cyfranogwyr oherwydd eu safbwynt (Denzin a Lincoln, 2008). Yn ogystal mae modd dadlau gall yr ymchwilydd cam-ddeall y cyfranogwyr (Marshall a Rossman, 2014). Er hyn, mae natur y pwnc yma yn golygu bydd yr ymchwilydd yn trafod y pwnc o safbwynt penodol wrth ddilyn cynlluniau’r llywodraeth am Gymru gwrth-hiliaeth. Gan taw hiliaeth yw’r testun mae angen rhyw fath o arweiniad i sicrhau bod dysgwyr yn meithrin agwedd gwrth-hiliaeth.


I grynhoi, wrth ddefnyddio dulliau amrywiol bydd hyn yn caniatáu data ansoddol (arsylwad) a meintiol (holiadur). Mae hyn yn dangos amrywiaeth o ran canfyddiadau a sicrhau ymchwiliad trylwyr. Yn ogystal mae hyn yn helpu triongli data er mwyn atgyfnerthu cyfreithlondeb y casgliadau.


Dulliau cyflwyno a dadansoddi data
Er mwyn cyflwyno a dadansoddi data defnyddir dadansoddiad thematig o’r arsylwadau ac o’r holiaduron. Yn ogystal, defnyddir data meintiol o fewn yr holiaduron fel ffordd o ddadansoddi’r data. Dilynir system Field (2013) o gasglu data, yna dadansoddi’n ystadegol i ganfod patrwm o fewn y data. Ar ôl dadansoddi’r data gwnaeth yr ymchwilydd dinistrio’r data i sicrhau anhysbysrwydd y cyfranogwyr yn dilyn canllaw BERA (2018).

Defnyddir dadansoddiad thematig o’r arsylwadau, gwnaeth y dull yma caniatáu i’r ymchwilydd categoreiddio a chreu themâu o fewn syniadau/ymatebion y cyfranogwyr (Cohen et al., 2011). Diffinia Braun a Clarke (2006) dadansoddiad thematig fel dull o ddadansoddi ac adnabod patrymau o fewn data. Ar gyfer dadansoddiad thematig, dilynir y camau o ymgyfarwyddo â’r data, cynhyrchu codau rhagarweiniol i ddisgrifio’r data (codio agored), adnabod themâu, adolygu themâu, diffinio ac enwi themâu gan gynnwys dadansoddiad parhaus sy’n adrodd y stori gyffredinol (ibis). Gwelir y themâu arsylwir yn atodiad 4. Gwnaeth yr holiaduron caniatáu data meintiol a data ansoddol, gan fod cwestiynau caeedig ac agored o fewn yr holiaduron. Defnyddir yr un system dadansoddi thematig a defnyddir ar gyfer arsylwi i goladu canlyniadau’r holiadur, gwelir hyn yn atodiad 5.

Sonia Fereday a Muir-Cochrane (2006) am ddibynadwyedd y math yma o gasglu data gan ei bod yn dibynnu ar y cyd-destun ac ar y data gwreiddiol. Gellid hefyd creu cysylltiadau rhwng themâu (ibis). Yn ogystal mae Elliott et al (1999) yn nodi gall profiad personol cadarnhau dilysrwydd canfyddiadau o fewn dadansoddiadau thematig. Mae’r data’n drosglwyddadwy gan fod yr ymchwilydd wedi cofnodi themâu penodol a dangoswyd ar draws yr ymchwil ac yna cyffredinoli’r data (Clarke a Braun, 2013). Gan fod y themâu yn amlwg ym mhob dull ymchwil mae modd triongli’r data. Dengys hyn hygrededd y data gyda’r cysondeb ar draws y data.

Cydnabyddir rôl yr ymchwilydd a’i safleoldeb a ellir effeithio ar y math o gasglu data (Braun a Clarke, 2006). Mae rhaid ystyried nid yw’r ymchwilydd yn wrthrychol oherwydd ei bod yn rhan o’r ymchwil (Berger, 2015). Oherwydd cefndir yr ymchwilydd fel myfyriwr TAR, roedd prinder amser. Felly defnyddiwyd system gyflym o gasglu data i osgoi gwastraffu amser. Gellir ystyried hyn yn broblem o ran dibynadwyedd casglu’r data. Fodd bynnag, defnyddiwyd systemau dibynadwy fel esbonnir uchod.  


Canlyniadau
Yn dilyn y dadansoddiad o’r data bydd y canlyniadau yn cael ei chategoreiddio i’r is-deitlau ‘dealltwriaeth isel’, ‘anwybodaeth’, ‘empathi’ a ‘breuder gwyn’.

Dealltwriaeth isel
Cyn i’r ymchwilydd dysgu sesiynau am wrth-hiliaeth roedd dealltwriaeth y dysgwyr yn isel, gwnaeth rhan fwyaf o ddysgwyr ateb “ddim yn siŵr” ar gyfer cwestiynau “beth yw hiliaeth”, “beth yw braint” ac “ydy hiliaeth dal yn digwydd yng Nghymru?”. Ond, ar ôl gynnal y sesiynau gwrth-hiliaeth gwnaeth y cyfranwyr ateb y cwestiynau uchod yn wahanol. Ar ôl dysgu am wrth-hiliaeth ar gyfer y cwestiwn “beth yw hiliaeth” dywed disgybl A “being rude to someone who’s different”. Dywed disgybl B “being nasty to someone about their skin”. Dengys hyn cynyddiad yn ddealltwriaeth y dysgwyr o hiliaeth. Yn ogystal, ar gyfer y cwestiwn “beth yw braint” atebodd disgybl A “skin colour and religion”, dengys y dealltwriaeth o beth gellir ystyried yn braint. Wrth ystyried llenyddiaeth DiAngelo (2022) am anghysur pobl wyn o drafod materion am hil, mae gwersi am wrth-hiliaeth yn torri’r patrwm yma o fewn cymdeithas. Roedd y dysgwyr yn awyddus i ofyn cwestiynau ac i drafod yn eu grwpiau am eu breintiau. 

Anymwybodaeth 
Ar ôl i’r ymchwilydd esbonio diffiniad hiliaeth, un o’r cwestiynau yn ystod y wers am hiliaeth oedd “pryd mae hiliaeth yn digwydd”. Trafodwyd hyn yn eu grwpiau, roedd llawer o drafodaethau am gemau ar lein. Gwnaeth cyfranogwr C sôn am brofiad o ddarllen iaith hiliol ar gêm, dywed cyfranogwr D ei bod wedi clywed hiliaeth yn digwydd yn eu parc lleol. Er hyn, yn ei holiaduron atebon nhw “ddim yn siŵr” ar gyfer y cwestiwn “beth yw hiliaeth”. Dangosa hyn bod disgyblion yn cael eu datgelu i iaith hiliol ond nid ydynt yn ymwybodol o beth yw hiliaeth. Felly mae addysg ar wrth-hiliaeth yn bwysig i’w datblygiad, er mwyn sicrhau nid ydynt yn efelychu’r iaith yma. Dengys lenyddiaeth ‘Dangos Hiliaeth y Cerdyn Coch’ (2020) gwnaeth 47% o ddisgyblion mynegi stereoteip neu gamsyniad ar sail lliw croen. Mae’n bwysig cael yr addysg am hiliaeth i atal y stereoteipiau a chamsyniadau yma. Felly mae hi’n bwysig sicrhau bod gwersi gwrth-hiliaeth yn digwydd o fewn ysgol gynradd ac yn rhan o gynllun yr ysgol o’r cyfnod sylfaen hyd at flwyddyn chwech.

Empathi 
Arsylwyd ymrwymiad dysgwyr i’r wers ac i ddysgu mwy am hiliaeth. Gwnaeth y testun sbarduno cwestiynau pwysig gan y dysgwyr am hiliaeth, rhywbeth ni wnaethon nhw ystyried cyn hynny. Dengys hyn chwilfrydedd y dysgwyr i ddysgu am broblemau cymdeithasol. Mae hyn yn cyd-fynd gydag adroddiad Charlotte Williams (2021a) am addysgeg wrth-hiliaeth gan fod dysgwyr yn fodlon trafod gwrth-hiliaeth.

Yn ystod y wers, defnyddia’r ymchwilydd tasg i efelychu effeithiau hirdymor hiliaeth. Y dasg oedd ysgrifennu  unrhywbeth cas mae rhywun wedi dweud wrth y dysgwyr ac yna rolio’r papur i bêl. Wedyn gofynnwyd iddynt osod y papur nôl i’w ffurf wreiddiol. Wrth gwrs roedd hyn yn amhosib, dengys hyn effeithiau anwrthdroadwy hiliaeth ar berson. Cafodd y dysgwyr amser i drafod yn eu grwpiau am sut mae’n teimlo pan mae rhywun yn gas iddyn nhw. Dywedodd cyfranwyr F ac A tristwch, dywedodd cyfranwyr B ac E dicter a dywedodd cyfrannwr Ch siom. Yna gofynnodd yr ymchwilydd sut mae pobl yn teimlo ar ôl iddynt gael profiad o hiliaeth. Roedd y cyfranogwyr yn gallu uniaethu gydag hyn wrth gysylltu gyda’u teimladau nhw pan mae rhywun yn gas iddynt. Dengys hyn empathi'r dysgwyr tuag at hiliaeth.

Ar ddiwedd yr ail holiadur gofynnwyd “beth allwch chi wneud i atal hiliaeth”, dangosir y cwestiwn yma ymrwymiad y dysgwyr i gael Cymru fwy cyfartal. Dywed disgybl B “gwefan stopracism.com”, gwnaeth disgybl A nodi “time machine”, er nid yw hyn yn bosib dengys dealltwriaeth y disgybl yma am hanes hiliaeth. Dywed disgybl C a D “posteri gwrth-hiliaeth”, gwnaeth disgybl Ch dweud “cân am wrth-hiliaeth”. Roedd y rhain yn syniadau hyfryd i geisio hysbysebu'r broblem o hiliaeth ac i gael mwy o ymwybyddiaeth am hiliaeth ar draws Cymru. Yn ogystal efelycha hyn deddf gwrth-hiliaeth Cymru (2022). Fel rhan o’r wers cafodd dysgwyr y cyfle i greu crys t am wrth hiliaeth gyda negeseuon yn hysbysebu hyn. Dengys atodiad 6 enghraifft o un o rain. Wrth ystyried cwricwlwm i Gymru mae hyn yn modelu un o’r pedwar dibenion ‘dinasyddion egwyddorol gwybodus’ (Llywodraeth Cymru, 2020).

Chwaraeodd yr ymchwilydd clip fideo am freintiau, i’r dysgwyr deall am y breintiau gwahanol. Roedd cyfrannwr Ff yn drist gyda’r fideo gan fynegi “nid yw hynny’n deg”. Gwnaeth disgybl G dweud “bydd bywyd yn ddiflas os roedd pawb yn edrych yr un peth”. Mae hyn yn dilyn syniadau Syed (2019) am amrywiaeth o fewn bywyd oherwydd gwerth safbwyntiau amrywiol. Felly, gwnaeth yr addysg am wrth-hiliaeth sbarduno teimladau o empathi gan y cyfranogwyr.

Breuder gwyn
Pwrpas yr ail sesiwn oedd dysgu am hunaniaeth a breintiau dysgwyr. Pan ofynnwyd sut mae disgyblion yn disgrifio ei hun, dywed disgybl Dd amdano’i teclyn clywed. Dangosa hyn bod dysgwyr yn ymwybodol o’r pethau sydd yn gwneud nhw’n wahanol ac yn unigryw o oedran ifanc. Roedd hyn yn rhan bwysig o ddealltwriaeth y dysgwyr o’r breintiau sydd ganddynt nad oeddent yn ymwybodol ohonynt hwy yn flaenorol. 

Roedd disgybl E yn poeni ei bod wedi dweud y peth anghywir a ellir ystyried yn sarhaus yn un o’i atebion yn yr ail holiadur. Ysgrifenna disgybl E “hoyw” fel rhywbeth sy’n effeithio ar fraint unigolyn sydd yn ateb rhesymol. Hefyd, yn ystod yr holiadur cyntaf roedd wyth o’r cyfranogwyr (o’r sampl o ddeg) yn poeni am roi'r peth anghywir lawr oherwydd pryderon am fod yn hiliaeth. Dengys hyn y breuder gwyn trafoda DiAngelo (2022) amdano. Gwnaeth yr ymchwilydd annog y dysgwyr i drafod am hiliaeth yn ystod y gwersi hiliaeth. Felly pan cafon nhw cyfle arall i ateb yr holiadur roedd llai o bryderon am ddweud y peth anghywir.   


I grynhoi, dengys yr holiaduron bod yna gysylltiad rhwng gwersi gwrth-hiliaeth ‘Dangos Hiliaeth y Cerdyn Coch’ a dealltwriaeth y dysgwyr o hiliaeth, gan fod atebion y dysgwyr wedi datblygu. O’r holiaduron ac o’r arsylwadau roedd modd categoreiddio dealltwriaeth y dysgwyr i’r categorïau ‘dealltwriaeth isel’, ‘anwybodaeth’, ‘empathi’ a ‘breuder gwyn’.


Casgliadau 
Fel esbonnir yn rhan ‘dulliau casglu data’ roedd y dulliau yma’n addas a dibynadwy ar gyfer y testun oherwydd ei sensitifrwydd. Roedd dulliau casglu data’n ddilys o fewn y cyd-destun yma trwy ddarparu data am ddealltwriaeth y dysgwyr cyn ac ar ôl y sesiwn am wrth-hiliaeth.

O ran cyffredinoli’r data, roedd modd gwneud hyn trwy goladu’r atebion yn y dadansoddiadau thematig. Roedd modd triongli’r data gan ddefnyddio'r un themâu i ddadansoddi’r data o’r arsylwadau ac o’r holiaduron. Defnyddiwyd dadansoddi themâu ar draws yr astudiaeth yn dilyn gwaith Braun a Clarke (2006) i ganiatáu lens penodol cul o’r pwnc. Wrth gategoreiddio nodiadau i’r pedwar categori ‘anwybodaeth’, ‘dealltwriaeth isel’, ‘empathi’ a ‘breuder gwyn’, roedd modd dod i gasgliad clir am sefyllfa addysg am wrth-hiliaeth ac effaith hyn ar  ddysgwyr. Gwnaeth y ddau gategori cyntaf sefydlu bod dealltwriaeth dysgwyr am hiliaeth a gwrth-hiliaeth yn brin. Dengys hyn pwysigrwydd dysgu am hiliaeth i sicrhau bod dysgwyr yn gwerthfawrogi hiliau amrywiol.    


Argymhellion 
Yn dilyn yr ymchwil yma cydnabyddir pwysigrwydd addysg am y pwnc yma. Ymddangosir y canlyniadau bod yna diffyg addysg o fewn ysgolion am wrth-hiliaeth, ac am amrywiaeth. Felly yn symud ymlaen bydd yr ymchwilydd yn parhau i ddysgu am wrth-hiliaeth i bob oedran o fewn ysgol gynradd gan fod y testun yn bwysig i ddysgu unrhyw oedran. Yn ogystal bydd yr ymchwilydd yn cysylltu gyda ‘Dangos Hiliaeth y Cerdyn Coch’ i gynnal sesiwn gyda’r disgyblion. Bydd hyn yn rhoi cyfle i ddysgwyr arddangos yr hyn dysgon nhw ac i gyfoethogi eu dealltwriaeth. Yn dilyn adroddiad Charlotte Williams a deddf Cymru wrth-hiliol, mae addysg am hiliaeth yn bwysig o fewn pob ysgol yng Nghymru. O ganlyniad i gefndir treftadaeth gymysg yr ymchwilydd, bydd hyn yn rhan arwyddocaol yn eu haddysgeg yn symud ymlaen o fewn eu gyrfa yn addysg.

I gynnal dealltwriaeth yr ymchwilydd am amrywiaeth o fewn Cymru mae’n bwysig 
ystyried dysgu am fudwyr, ac ‘Islamaphobia’ gan fod y rhain yn broblemau sy’n cynyddu o fewn Cymru ac yn gyfoes. Mae’n bwysig dysgu am ddiwylliannau, crefyddau a chenedligrwydd arall yn gyson i gynyddu dealltwriaeth addysgwr. Yn benodol wrth ystyried cefndiroedd amrywiol dysgwyr mae’n rhaid bod yn agored ac yn ymwybodol o gefndiroedd amrywiol. 

Dylai’r llywodraeth parhau yn ei gwaith dros Gymru wrth-hiliol. Yn ogystal dylai addysgwyr Cymru defnyddio’r adnoddau sydd ar gael iddynt megis ‘Dangos Hiliaeth y Cerdyn Coch’ i ddysgu dysgwyr am hiliaeth ac am amrywiaeth.

